Rooney ble utnevnt kaptein på det engelske landslaget etter at Steven Gerrard tok turen over Atlanteren for å spille i den amerikanske ligaen MLS. Rooney har godt over 300 kamper for Manchester United og scoret syv mål på åtte kamper for England under EM-kvalifiseringen. Det er ikke hvem som helst Redknapp nå sår tvil om.
Fått med deg denne?EM-tipset:
Daily Mail har også sett nærmere på hva engelske angrepsspillere har levert i år. Avisen lister opp en rekke spillere som har langt bedre statistikk å vise til enn Rooney.
Gjennom kalenderåret 2015 har seks mann scoret flere enn ham: Harry Kane (27 mål for Tottenham), Jamie Vardy (19 mål for Leicester), Saido Berahino (10 mål for West Bromwich), Raheem Sterling, Jermaine Defoe og Theo Walcott (alle åtte mål for henholdsvis Liverpool/Manchester City, Sunderland og Arsenal).
I tillegg har Liverpools Daniel Sturridge vært mer eller mindre skadeplaget i hele år. Rooney står til sammenligning igjen med fattige seks nettkjenninger gjennom hele 2015 for Manchester United.
– Han har vært inne i en lang og tung periode og spilt på et lag som ikke fungerer. Rooney er preget av det. Men det er viktig å ta med at hvis Vardy gjør det dårlig i to måneder så vil han merke det på selvtilliten også, men presset på ham er likevel mye mindre, sier TV 2-ekspert Petter Myhre, om England-kapteinens miserable 2015-år.
– Rooney er stjerne. Han skal være hærføreren og når hærføreren svikter blir det mye tydeligere for alle rundt, som fans og media. Presset på å gå ut og levere er mye større enn for Vardy og Kane, sier Myhre videre.